ការសម្ភាសន៍របស់អ៊ុំស៊ុន សារិទ្ធ

ក៖ អ្នកសម្ភាសន៍ឈ្មោះឌី ណាផា ខ៖ អ្នកត្រូវគេសម្ភាសន៍ឈ្មោះស៊ុន សារិទ្ធ

***ពត៌មានសង្ខេបរបស់អ៊ុំស៊ុន សារិទ្ធ***

*អ៊ុំស៊ុន សារិទ្ធមានអាយុ៥៦ឆ្នាំហើយឆ្នាំនេះ គាត់មានបងប្អូនចំនួន៤នាក់ហើយគាត់ជា
កូនទី២នៃគ្រួសារ។ គាត់មានស្រុកកំណើតនៅឯភូមិត្រពាំងសេះទប់មុខប្រាសាទអង្គរវត្ត
ខេត្តសៀមរាប។ គាត់មានកូនចំនួន២នាក់ ហើយមានចៅ៣នាក់។ កាលពីតូចៗគាត់មិន*

*សូវបាននៅជាមួយម្តាយរបស់គាត់ទេ គាត់ទៅនៅជាមួយយាយរបស់គាត់ព្រោះឆ្នាំ
របស់និងឆ្នាំរបស់ម្តាយគាត់ឆុងគ្នា។*

ក៖ អញ្ចឹងជាដំបូងសូមថ្លែងអំណរគុណដល់អ៊ុំស្រីណាអ៊ុំដែលអ៊ំុអនុញ្ញាតឱ្យខ្ញុំសម្ភាសន៍
អំពីប្រវត្តិរបស់អ៊ុំ ហើយការសម្ភាសន៍នឹងត្រូវបានរៀបចំឡើងដោយសាកលវិទ្យាល័យ ដែលមានឈ្មោះថាព្រីហាំយ៉ង់ដែលមានទីតាំងនៅឯប្រទេសអាមេរិចណាអ៊ំុ ចាស
អញ្ចឹងគោលបំណងរបស់សាកលវិទ្យាល័យគឺចង់សម្ភាសន៍អំពីប្រវត្តិរបស់
ប្រជាជនខ្មែរយើងចឹងណាអ៊ុំដើម្បីឲ្យកូនចៅក្រោយៗគាត់បានស្គាល់ និងបានរៀន ពីប្រវត្តិរបស់ជីដូនជីតារបស់គាត់ចឹងណាអ៊ុំ ចឹងនៅពេលដែលខ្ញុំសម្ភាសន៍អ៊ុំចប់
ខ្ញុំនឹងសុំដាក់ការសម្ភាសន៍របស់អ៊ំុចូលទៅក្នុងវ៉េបសាយរបស់សាលាដែលមាន
ឈ្មោះថា [www.cambodiaoralhistory.byu.edu](http://www.cambodiaoralhistory.byu.edu) ណាអ៊ុំ អញ្ចឹងតើអ៊ំុយល់ព្រមឲ្យខ្ញុំ
ដាក់ការសម្ភាសន៍របស់អ៊ំុចូលក្នុងវេបសាយរបស់សាលាដែរទេអ៊ំុ?

ខ៖ ខ្ញុំមិនសូវចេះនិយាយទេ។

ក៖ ចាស ចឹងសម្រាប់ថ្ងៃខែដែលខ្ញុំសម្ភាសន៍នេះគឺ នៅថ្ងៃទី០១ ខែកក្កដា ឆ្នាំ២០២០ ហើយការសម្ភាសន៍នេះត្រូវបានធ្វើឡើងនៅបរិវេណប្រាសាទអង្គរធំ ចាស ហើយខ្ញុំជា
 ជាអ្នកសម្ភាសន៍ណឹងឈ្មោះឌី ណាផា តើអ៊ុំមានឈ្មោះអ្វីដែរអ៊ុំ?

ខ៖ ខ្ញុំឈ្មោះស៊ុន សារិទ្ធ។

ក៖ អ៊ំុមានឈ្មោះហៅក្រៅទេអ៊ុំ?

ខ៖ អត់ទេ។

ក៖ អ៊ុំមានអាយុប៉ុន្មានហើយឆ្នាំនេះអ៊ុំ?

ខ៖ ៥៦ ឆ្នាំ។

ក៖ អ៊ុំមានចាំថ្ងៃខែឆ្នាំដែលអ៊ុំកើតទេអ៊ុំ?

ខ៖ អត់ចាំ។

ក៖ ចុះឆ្នាំខ្មែរអ៊ុំចាំទេអ៊ុំ?

ខ៖ ខ្ញុំកើតឆ្នាំម្សាញ់ ថ្ងៃអាទិត្យ ខែបុស្ស។

ក៖ ចឹងអ៊ំុមានស្រុកកំណើតនៅឯណាដែរអ៊ំុ?

ខ៖ ស្រុកកំណើតនិយាយពីស្រុកកំណើតខ្ញុំនៅត្រពាំងសេះពីដើមមិញ ដល់ម៉ែខ្ញុំគាត់
ខូចទៅឲ្យទៅទិញដីនៅឯនោះនៅខាងគោកបេង។

ក៖ ឆ្ងាយពីទីនេះទេអ៊ុំ?

ខ៖ ឆ្ងាយគ្រាន់។

ក៖ បើគិតទៅប៉ុន្មានគីឡូដែរអ៊ុំ?

ខ៖ ប្រហែល៣គីឡូ ៤គីឡូដឹង។

ក៖ ចឹងអ៊ុំមានបងប្អូនចំនួនអ្នកដែរអ៊ុំ?

ខ៖ មានបងប្អូន៤នាក់។

ក៖ អ៊ុំជាកូនទីប៉ុន្មានដែរអ៊ំុ?

ខ៖ ខ្ញុំកូនទី២។

ក៖ អញ្ចឹងអ៊ំុអាចប្រាប់ឈ្មោះបងប្អូនរបស់អ៊ុំបានទេអ៊ំុ ថាគាត់ឈ្មោះអ្វីខ្លះដែរអ៊ុំ?

ខ៖ គេអត់ដែលនៅជាមួយយើងទេ។

ក៖ តើគាត់មានឈ្មោះអ្វីដែរអ៊ុំ?

ខ៖ បងស្រីឈ្មោះស៊ុន សារី ដល់បងស្រីរួចខ្ញុំស៊ុន សារិទ្ធ ស៊ុន សារួន ស៊ុន កុសល។

ក៖ និយាយទៅប្រុសបុ៉ន្មានស្រីប៉ុន្មានដែរបងប្អូនរបស់អ៊ុំ?

ខ៖ ប្រុសតែ១ទេ។

ក៖ ប្រុស១ ស្រី៣?

ខ៖ ចាស ផុតពីណឹងគេស្លាបអស់ហើយ?

ក៖ គាត់ស្លាប់យូរហើយអ៊ុំណ?

ខ៖ យូរហើយ។

ក៖ អញ្ចឹង តើអ៊ំុចងចាំសាច់រឿងខ្លះៗជាមួយរបស់បងប្អូនរបស់អ៊ុំបានទេកាលពីក្មេងៗ
មកដល់ពេលឥឡូវ? ទាំងពេលសប្បាយ ទាំងការលំបាកចឹងណា?

ខ៖ អ៊ុំអត់ដែលបានចាំទេ មិនដែលសូវចាំទេ។

ក៖ អ៊ុំអត់ដែលបានលេងអីជាមួយពួកគាត់ពេលនៅក្មេងៗទេអ៊ុំ?

ខ៖ ពីក្មេងលេងតែពីក្មេងមក ដល់ចាស់ឡើងក៏រាងខ្លួនក៏រកស៊ី។

ក៖ អញ្ចឹងអ៊ំុធ្លាប់ធ្វើលេងអ្វីខ្លះដែរជាមួយបងប្អូនរបស់អ៊ុំកាលពីនៅក្មេងៗ?

ខ៖ លេងតែលោតអន្ទាក់ លេងតែច្រេះ លេងតែអីចុះឯងហើយតិចតួច មិនសូវ
ដែលបាននៅជុំគ្នាទេជំនាន់សម័យឥឡូវ។

ក៖ អញ្ចឹងអ៊ុំធ្លាប់បានលេងល្បែងប្រជាប្រិយ ដូចជាបោះឈូង ចោលអង្គញ់អីទេ
អ៊ុំ?

ខ៖ លេង លេងខែចូលឆ្នាំអីលេងពីក្មេងទេដល់ចាស់អញ្ចេះលេងម៉េចកើត។

ក៖ អូ អញ្ចឹងកាលពីក្មេងៗអ៊ុំធ្លាប់ប្រលែងលេងចឹងជាមួយបងប្អូន?

ខ៖ អូ លេងច្រើនណស់ រាំធូនរាំអីថាសព្វហើយ។

ក៖ សប្បាយណាស់អ៊ុំកាលពីក្មេង?

ខ៖ ដល់ធ្លាក់ខ្លួនពិបាកចេះទៅក៏។

ក៖ អ៊ុំ មូលហេតុអ្វីបានជាអ៊ំុពិការ។

ខ៖ វះ។

ក៖ មូលហេតុអ្វីបានអ៊ំវះ?

ខ៖ ពុកឆ្អឹង អាប់សែ។

ក៖ អ៊ំុវះយូរហើយអ៊ំុ?

ខ៖ បានមួយឆ្នាំ បានជាងមួយឆ្នាំហើយ។

ក៖ អញ្ចឹងអ៊ំុដើរប្រើឈើច្រត់អ៊ុំណ?

ខ៖ ប្រើឈើច្រត់។

ក៖ អ៊ុំសព្វថ្ងៃនេះបងប្អូនរបស់អ៊ុំគាត់នៅឯណាដែរអ៊ុំ?

ខ៖ គេនៅឆ្ងាយគេនៅថៃឯនោះ។

ក៖ ពួកគាត់ធ្វើអ្វីដែលអ៊ំុ?

ខ៖ រកស៊ី ទៅថៃមានទៅរកអី ទៅរកធ្វើការងារគេ។

ក៖ ចុះម្តាយរបស់អ៊ុំគាត់មានឈ្មោះអ្វីដែរ?

ខ៖ ប៊ុន កឿង គាត់ខូចហើយ។

ក៖ ខូចយូរហើយអ៊ុំ៊?

ខ៖ ខូចបាន ៥ឆ្នាំ ៦ឆ្នាំហើយ។

ក៖ អ៊ំុចាំបានទេថាគាត់កើតនៅថ្ងៃណាខែណាឆ្នាំណា?

ខ៖ អត់។

ក៖ ចុះកាលដែលគាត់ស្លាប់នៅអាយុប៉ុន្មានដែរអ៊ុំ?

ខ៖ កាលគាត់ស្លាប់អាយុ ៧៣ឆ្នាំ។

ក៖ កាលគាត់ស្លាប់គាត់នៅភូមិគោកធ្លោកហ្នឹងដែរមែនអ៊ុំ?៊

ខ៖ អត់ទេកាលដែលគាត់ខូចនៅឯផ្សារក្រឡាញ់។

ក៖ កាលណឹងគាត់ឈឺអ៊ំុណ?

ខ៖ ឈឺ​ គាត់ឈឺ។

ក៖ គាត់ឈឺយូរហើយអ៊ំុ?

ខ៖ ឈឺយូរហើយ ឈឺគាត់ដើរអត់រួច។

ក៖ គាត់ដើរអត់រួចយូរហើយអ៊ំុណ?

ខ៖ ដើរអត់រួចដើរឈើច្រត់ដូចខ្ញុំចេះឯង ខ្ញុំថាខ្ញុំវះកាត់។

ក៖ អញ្ចឹងអ៊ុំអត់ចាំថ្ងៃខែកំណើតរបស់គាត់ទេ?

ខ៖ អត់មិនដែលចាំទេ។

ក៖ ឆ្នាំខ្មែរក៏អត់ចាំដែរអ៊ុំណ?

ខ៖ ឆ្នាំខ្មែរស្គាល់តែឆ្នាំម្សាញ់ គាត់កើតឆ្នាំម្សាញ់ ថ្ងៃខែអីខ្ញុំអត់ដឹងខ្ញុំដឹងតែឆ្នាំ។

ក៖ ស្រុកកំណើតរបស់គាត់នៅឯណាដែរអ៊ំុ?

ខ៖ ស្រុកកំណើតគាត់ពីរដើមនៅត្រពាំងសេះ ដល់សម័យបច្ចុប្បន្នគេឈប់ឲ្យ
នៅត្រពាំងសេះទៅ នៅដីថ្មីផ្សារក្រឡាញ់ ដល់ទៅនៅដីថ្មីផ្សារក្រឡាញ់ទៅ ដល់តែគាត់លក់ដីទៅទិញដីចែកកូនទៅនៅឯគោកបេង។

ក៖ អញ្ចឹងមូលហេតុដែលគាត់ផ្លាស់ទីលំនៅដោយសារគេអត់ឱ្យនៅត្រពាំងសេះ?

ខ៖​ ចាស។

ក៖ ហើយបន្ទាប់មកគេចែកដីអោយទៅនៅផ្សារដើមក្រឡាញ់?

ខ៖ នៅផ្សារដើមក្រឡាញ់គាត់លក់ទៅក៏គាត់ ទិញដីចែកកូនចែកចៅទៅនៅឯណោះទាំងអស់គ្នាជុំគ្នា តែសព្វថ្ងៃគេបែកអស់
ហើយបងប្អូន ទៅថៃទៅទៅរកស៊ីផ្លូវឆ្ងាយទៅក៏ ខ្ញុំក៏នៅជាមួយកូន។

ក៖ អ៊ុំមានកូនប៉ុន្មាននាក់ដែរអ៊ំុ?

ខ៖ កូន ២នាក់។

ក៖ ស្រីប៉ុន្មាន ប្រុសប៉ុន្មានដែរអ៊ំុ?

ខ៖ ប្រុសទាំងអស់។

ក៖ ហើយពួកគាត់មានគ្រួសារអស់នៅអ៊ំុ?

ខ៖ មានអស់ហើយ។

ក៖ អញ្ចឹងមានន័យថាកូនអ៊ំុធំៗអាយុច្រើនដែរហើយ?

ខ៖ កូនបងឆ្នាំរោង។

ក៖ ឆ្នាំរោងបើគិតទៅអាយុប៉ុន្មានអ៊ុំ?

ខ៖ អាយុ៣០ជាងហើយ ៣១ ៣២ហើយដឹង រោង ម្សាញ់ មមី។

ក៖ ៣ឆ្នាំមួយអំ៊ុណ?

ខ៖ ចាស។

ក៖ អញ្ចឹងបងប្រុស៣០ជាង កូនទី២ ២០ជាង ២០ក្រាស់។

ខ៖ ៣០ហើយ ៣០គត់មមី៣០គត់ណា បើរោង៣២ បានប្រពន្ធបានកូនអស់ហើយ។

ក៖ អញ្ចឹងអ៊ំុក្លាយជាលោកយាយគេហើយ អ៊ុំមានចៅប៉ុន្មាននាក់ហើយ?

ខ៖ បើនិយាយពីចៅសាច់បង្កើតមានតែ៣នាក់ទេ កូនបងបានកូន១ កូនប្អូនបានកូន២ហើយ។

ក៖ ប្អូនបានកូនច្រើនជាងបង។

ខ៖ ចា៎ប្អូនគេបានមុនបង បងបានក្រោយគេបានកូន១ ទើបតែបាន ៨ខែ ៨ខែនោះកូនចេះសឹងស្លាប់។

ក៖​ ចុះម្ដាយរបស់អ៊ុំគាត់ជាមនុស្សមានលក្ខណៈបែបណាដែរអ៊ុំ?

ខ៖ ធ្វើស្រែធ្វើចម្ការនោះឯង?

ក៖ គាត់ស្លូតឬកាចដែរអ៊ំុ?

ខ៖ មនុស្សឆ្នាំម្សាញ់ ម៉ែខ្ញុំកាចណាស់ ម៉ែខ្ញុំកាចណាស់ កាចតែមាត់តែចិត្តល្អ។

ក៖ តើអ៊ំុចងចាំសាច់រឿងខ្លះៗពីម្តាយរបស់អ៊ុំតាំងពីក្មេងៗមកទេអ៊ំុ?

ខ៖ អត់ដែលបានចាំទេ។

ក៖ គាត់មិនដែលប្រាប់ទេអ៊ំុ?

ខ៖ ទោះបីជាគាត់ប្រាប់ក៏ខ្ញុំមិនដែលបានចាំ មិនដែលចាប់អារម្មណ៍ថា
ចាំទុកទៅមុខទៅក្រោយធំរៀនខ្លួន ចេះរកស៊ីប្រឹងរកស៊ីទៅ។

ក៖ ចុះបើរបស់អ៊ុំគាត់ធ្លាប់ប្រកបមុខរបរអ្វីខ្លះដើម្បីចិញ្ចឹមដែរអ៊ំុ?

ខ៖ ពីដើមមិញនោះគាត់ថា គាត់រកស៊ីដូចជាជួញដូរសារ៉ុង ជួញដូរអីៗទៅ ដល់ចូលដល់ជំនាន់ប៉ុល​ ពតគាត់ដើរតែចល័ត ដល់ដាច់ជំនាន់ប៉ុល
 ពតហើយរកស៊ីស្រែចម្ការធម្មតាយើងរកស៊ីចិញ្ចឹមកូន។

ក៖ ចុះម្ដាយរបស់អ៊ុំធ្លាប់ប្រាប់សាច់រឿងរបស់គាត់កាលពីគាត់នៅក្មេងក្មេង
មកកាន់អ៊ំុខ្លះទេអ៊ុំ?

ខ៖ អូ! មិនដែលបានចាំទេ គាត់មិនដែលបាននិយាយអីប្រាប់ផង គាត់ប្រាប់
ដែរតែខ្ញុំមិនដែលចាំមិនដែលចាប់អារម្មណ៍ មិនដែលបានចាប់អារម្មណ៍
យកចិត្តទុកដាក់ជាមួយគាត់ផង។ ខ្ញុំពីដើមមិញពីក្មេងអត់បាននៅជាមួយ
ម៉ែខ្ញុំទេខ្ញុំនៅជាមួយជីដូន។

ក៖ មូលហេតុអ្វីអ៊ំុ?

ខ៖ ឆ្នាំខ្ញុំនិងឆ្នាំគាត់ជាន់គ្នា គាត់ចិញ្ចឹមខ្ញុំអត់សម ព្រោះឆ្នាំខ្ញុំនិងឆ្នាំគាត់នឹងជាន់គ្នាទៅ ដល់តែខ្ញុំរអែងឈឺរអែងអីគាត់យកខ្ញុំទៅឱ្យយាយខ្ញុំ យាយខាងឪចិញ្ចឹម អញ្ចឹងទៅបានខ្ញុំនៅជាមួយយាយតាំងពីតូចរហូតដល់បច្ចុប្បន្ននេះ ឆ្នាំដូចគ្នាទៅថារកស៊ី ហើយខ្ញុំរអែងឈឺហើយនេះទៅម៉ែខ្ញុំគាត់ឲ្យយាយចិញ្ចឹម អោយយាយចិញ្ចឹមខ្ញុំហៅយាយខ្ញុំថាម៉ែៗហ្នឹង ដល់យាយខ្ញុំខូចទៅក៏ខ្ញុំទើប
តែបានហើយម៉ែ ទើបតែហៅម៉ែ ដល់ម៉ែទើបតែស្លាប់ទៀតទៅ។

ក៖ លោកយាយរបស់អ៊ុំគាត់អាយុប៉ុន្មានហើយ?

ខ៖ កាលដែលគាត់ខូច យាយខ្ញុំបើនៅអាយុប្រហែល ៩០ឆ្នាំហើយដឹង។

ក៖ អ៊ុំចាំបានទេកាលគាត់ខូចអាយុប៉ុន្មានដែរអ៊ុំ?

ខ៖ យាយខ្ញុំខូចអាយុ ៧៣ឆ្នាំ ជំនាន់នោះ ៤ ១០ ២០ ៣០ ឆ្នាំហើយដឹង។

ក៖ ចុះឪពុករបស់អ៊ុំគាត់មានឈ្មោះអ្វីដែរ?

ខ៖ ឪខ្ញុំឈ្មោះស៊ុន អត់ចាំត្រកូល។

ក៖ ចុះអ៊ុំមានចងចាំថ្ងៃខែកំណើតរបស់គាត់ទេអ៊ំុ?

ខ៖ អត់។

ក៖ ចុះឆ្នាំខ្មែរអ៊ុំ?

ខ៖ ឆ្នាំខ្មែរក៏អត់ចាំដែរ មិនដឹងគាត់កើតថ្ងៃអី ខែអី។

ក៖ បើសិនជាស្មានគាត់អាយុប្រហែលប៉ុន្មានហើយអ៊ុំ?

ខ៖ បើគាត់ខូចនៅជំនាន់ប៉ុល ពតខ្ទង់៤០លើស។

ក៖ អញ្ចឹងបានន័យថាគាត់ស្លាប់នៅជំនាន់ប៉ុលពត?

ខ៖ ចាសគាត់ស្លាប់កាលជំនាន់ប៉ុល ពត។

ក៖ ៤០ឆ្នាំជាង បើគិតដល់អាយុច្រើនដែរហើយ។

ខ៖ បើគាត់នៅដល់ឥឡូវគាត់បងម៉ែខ្ញុំ បងម៉ែខ្ញុំឡើងច្រើន កាលជំនាន់ប៉ុល ពតហ្នឹងគាត់អាយុ ៤០ក្រាស់ហើយគាត់ខូច។

ក៖ អញ្ចឹងស្រុកកំណើតរបស់ឪពុកអ៊ុំគាត់នៅឯណាដែរអ៊ំុ?

ខ៖ ស្រុកកំណើតរបស់ឪពុកខ្ញុំនៅត្រពាំងសាច់ដែរ បើស្រុកកំណើតរបស់ម៉ែខ្ញុំនៅរលួស និយាយពីរឿងម៉ែខ្ញុំ និងឪខ្ញុំ ឪម៉ែខ្ញុំគាត់កាច គាត់ថាដល់បានឪខ្ញុំ គាត់ចុះគាត់ផឹក អញផឹកស្រាមិនឆ្អែតទេហង យកស្រាមកឱ្យអញផឹក វ៉ៃកូនចៅ ផ្អើលពេញរោងសែនផឹកម្ដងសុទ្ធតែប្រាំក្អម កូនចៅមិនដែលមាននរណាដូចគាត់ទេ តាប៊ុនគាត់ឈ្មោះប៊ុនគាត់កាចណាស់។

ក៖ អញ្ចឹងបានន័យថាលក្ខណៈឪពុករបស់ខ្ញុំគឺកាច។

ខ៖ កាច។

ក៖ អញ្ចឹងអ៊ំុចងចាំសាច់រឿងពីឪពុករបស់អ៊ុំតាំងពីក្មេងៗមកទេ?

ខ៖ មិនដែលបានចាំទេ កាលដែលខ្ញុំបែកពីឪពុកខ្ញុំ ខ្ញុំនៅតូចដែរព្រោះកាលបែកសម័យ
ប៉ុល ពតខ្ញុំបែកទៅនៅជាមួយយាយខ្ញុំអត់បាននៅជុំម៉ែផង អត់បានជុំជាមួយម៉ែឪផង។

ក៖ អញ្ចឹងអ៊ុំ កាលពីមុននិងម្ដាយរបស់អ៊ុំ គាត់ប្រកបមុខរបរអ្វីដើម្បីចិញ្ចឹមជីវិតដែលអ៊ំុ?

ខ៖ ធ្វើស្រែចម្ការនោះឯងគាត់ពីដើមមិញគាត់រត់ពន្ធ ថាសារុ៉ង សាអីទៅគាត់ឈប់រត់
អានោះទៅក៏ ដល់មកនៅបច្ចុប្បន្ននេះគាត់រកស៊ីធម្មតា។

ក៖ ចុះឪពុករបស់អ៊ំុវិញគាត់ប្រកបមុខរបរអ្វីដែរអ៊ំុ?

ខ៖ កាលពីដើមមិញឪពុករបស់ខ្ញុំធ្វើការលីបារាំង។

ក៖ គាត់ធ្វើការអ្វីអ៊ំុចាំបានទេអ៊ំុ?

ខ៖ ធ្វើកាលីបារាំងនិងជំនាន់ណាទេ មិនសូវដឹងដែរ ជំនាន់ដាបឈួនជំនាន់អីហ្នឹងឯង គាត់ធ្វើការនៅមុខអង្គរយើងហ្នឹងឯងពីដើមវិញ ធ្វើការលីបារាំង។

ក៖ អញ្ចឹងអ៊ំុបានរៀនបទពិសោធន៍ជីវិតអ្វីខ្លះពីឪពុកម្ដាយរបស់អ៊ុំម្ដាយអ៊ំុ?

ខ៖ មិនដែលបានរៀនផង បើនិយាយទៅវាចេះតែ បែកគ្នាយូរណាស់ទៅហើយតាំងពីក្មេងៗ។

ក៖ ចុះយាយខាងម្តាយរបស់អ៊ុំគាត់មានឈ្មោះអ្វីដែរអ៊ុំ អ៊ុំមានចាំទេអ៊ំុ?

ខ៖ យាយខាងម្តាយខ្ញុំ?

ក៖ចាស។

ខ៖ ម៉ែខ្ញុំកូនចុងកូនដើមណា តាខ្ញុំបានប្រពន្ធច្រើនទៅ ក៏មិនដឹងថា ប្រពន្ធទី២ ឬប្រពន្ធទី១។

ក៖ ចង់និយាយថាម្ដាយរបស់ម្ដាយអ៊ំុគាត់មានឈ្មោះអ្វីដែរ? យាយដែលអ៊ំុទៅនៅ
ជាមួយកាលពីក្មេង?

ខ៖ ដល់ខ្ញុំកើតមកខ្ញុំមិនសូវដឹងដែរ អត់ចាំមិនដែលចាំទេ។

ក៖ ចុះអ៊ំុដឹងថាគាត់កើតនៅខែណាឆ្នាំណាទេយាយខាងម្ដាយរបស់អ៊ុំ?

ខ៖ អត់ដឹងដែរណា វាយូរយារណាស់ទៅហើយ។

ក៖ តាមស្មានទៅគាត់មានអាយុប៉ុន្មានដែរអ៊ំុ?

ខ៖ អូ អត់ដឹងដែរ អត់ចាំទេអូនអើយ ក្មេងសារក្រោយវាកើតមិនទាន់ជំនាន់មុនទេ។

ក៖ ចុះយាយខាងម្ដាយរបស់អ៊ុំគាត់កើតនៅឯណាដែរអ៊ំុ?

ខ៖ នៅរលួសដែរ។

ក៖ ចុះតាខាងម្ដាយរបស់អ៊ំុវិញគាត់មានឈ្មោះអ្វីដែរ?

ខ៖ តាខាងម្ដាយមិនដឹងកើតឆ្នាំណាទេថាក្មេងសារក្រោយ វាមិនស្គាល់ទេ បើកើតមកបាត់មុខតាមុខយាយអស់។

ក៖ ឈ្មោះអ៊ុំចាំទេអ៊ុំ?

ខ៖ បើឮគាត់និយាយឈ្មោះតាប៊ុន។

ក៖ ហើយគាត់អ្នកខេត្តណាដែរអ៊ំុ? ស្រុកកំណើតគាត់នៅឯណាដែរ?

ខ៖ មិនដឹងអ្នកខេត្តណាទេតា តាប៊ុននោះ អូ តាដើរទៅនេះក៏ប្រពន្ធទៅនោះក៏ប្រពន្ធ បើនិយាយទៅនៅព្រៃស្លឹប នៅមួយជួរ មិនដឹងនៅឯណាដែរឮតែគេថាព្រៃព្រៃស្លឹបៗ មិនដែលទាំងឃើញទៀត។

ក៖ និយាយទៅមិនមែនអ្នកខេត្តសៀមរាបយើងទេ?

ខ៖ អ្នកខេត្តសៀមរាបយើងនេះឯង ព្រៃស្លឹបមួយជួរឯកើត មួយជួរទំនប់ម្កាក់
នោះឯងគេហៅមួយជួរព្រៃស្លឹបនោះឯង មួយជួរទំន់ម្កាក់ខេត្តយើងហ្នឹងឯង។

ក៖ ចុះអត់ដែលមាននរណាធ្លាប់ប្រាប់អ៊ុំពីជីដូនជីតារបស់អ៊ុំទេ?

ខ៖ អត់មានទេមិនដែលមាននរណានិយាយផង តែពេលធំដឹងក្តីទៅ
បាត់ម៉ែឪយាយតាម៉ាកុងអស់។

ក៖ ចុះយាយខាងឪពុកវិញគាត់មានឈ្មោះអ្វីដែរអ៊ំុចាំទេ?

ខ៖ យាយខាងឪពុកខ្ញុំឈ្មោះយាយវិញ កូនតាប្លោក។

ក៖ ចុះយាយខាងឪពុកណឹងគាត់កើតឆ្នាំណាដែរអ៊ុំចាំទេ?

ខ៖ អត់ដឹងទេស្គាល់តែឈ្មោះថាមិនដឹងកើតខែណាឆ្នាំណា។

ក៖ បើគិតជាអាយុស្មានត្រូវទេអ៊ំុ?

ខ៖ ឮតែគាត់និយាយទេ ឮតែគាត់និយាយទេតែមិនដែលបានឃើញមុខ អត់ដែលឃើញមុខ។

ក៖ បើគិតជាអាយុអ៊ុំអាចស្មានបានទេ?

ខ៖ អាយុ១០០ជាង កើតមកក៏មិនដែលឃើញមុខតាយាយ។

ក៖ ចុះយាយខាងឪពុកគាត់មានស្រុកកំណើតនៅឯណាដែរអ៊ុំ?

ខ៖ ស្រុកនៅត្រពាំងសេះ។

ក៖ អញ្ចឹងអ៊ំុបានន័យថាកើតអត់ទាន់ពួកគាត់ទេ?

ខ៖ កើតអត់ទាន់ទេ មិនដែលមានចាំរឿងចាំរ៉ាវទេកូន។

ក៖ អញ្ចឹងតាខាងឪពុកគាត់មានឈ្មោះអ្វីដែលអ៊ំុ?

ខ៖ តាប្លោក។

ក៖ ស្រកកំណើតគាត់នៅឯណាដែរ?

ខ៖ តាប្លោកនោះ អូ! និយាយទៅអ្នកឆ្ងាយដែរ តាប្លោកនៅខេត្តព្រៃវែង។

ក៖ ចុះអ៊ំុចាំឆ្នាំខ្មែររបស់គាត់ទេ?

ខ៖ អត់ចាំទេ ថាកើតមកគ្មានឃើញនរណាទេ ឮតែឈ្មោះតែមិនដែលឃើញមុខ។

ក៖ អញ្ចឹងតើអ៊ំុរស់នៅក្នុងខេត្តនេះអស់រយៈពេលប៉ុន្មានឆ្នាំដែរហើយអ៊ុំ?

ខ៖ ខ្ញុំនៅខេត្តសៀមរាបនៅតាំងពីឆ្នាំ៧៩ ឆ្នាំ៧៩ចូលស្រុកភ្លាមមកមើលភ្លាម ដាច់អាពតចូលមកនៅឆ្នាំ៧៩នោះឯង ឆ្នាំ៧៩ ៨០មកនៅត្រពាំងសេះ។

ក៖ អញ្ចឹងពីមុនប៉ុល ពតអ៊ុំនៅខាងណាវិញ?

ខ៖ កាលជំនាន់ប៉ុលពតខ្ញុំទៅនៅខាងរលួស។

ក៖ ចុះមូលហេតុអ្វីបានជាអ៊ុំផ្លាស់ប្ដូរមកនៅខាងត្រពាំងសេះនេះវិញ?

ខ៖ បើស្រុកកំណើតម៉ែខ្ញុំស្រុកកំណើតយាយខ្ញុំនៅទីនេះ ដាច់អាពតមក
គេឲ្យមកនៅរលួស ដាច់អាពតភ្លាមមកនៅខេត្តយើងមកនៅមុខអង្គរនៅ
ត្រពាំងសេះ បើមកនៅត្រពាំងសេះឡើងបានគេឲ្យទៅនៅដីថ្មីកាលជំនាន់ ឆ្នាំ៩៣​ ៩៤ នោះឯង គេឲ្យទៅរុះរើគេឈប់ឲ្យនៅត្រពាំងសេះ គេឱ្យទៅនៅដីថ្មី ដល់ទៅនៅដីថ្មីទៅ ដល់ម៉ែខ្ញុំនៅបានយូរឆ្នាំគ្រាន់ បានគាត់លក់ដីនិងចែកកូនទៅនៅគោកបេង ទិញដីគោកបេងទៅក៏ចែកបងប្អូននៅទៅណា។

ក៖ អញ្ចឹងអ៊ំុមានបងប្អូនសាច់ញាតិរស់នៅក្រៅប្រទេសក្រៅពីស្រុកខ្មែរយើងទេអ៊ំុ?

ខ៖ អត់មានទេ នៅស្រុកខ្មែរជុំគ្នាតែគេទៅរកស៊ីនៅឯថៃអស់ហើយអ្នកមិនជើង
វែងដូចខ្ញុំនៅតែស្រុកខ្មែរ។

ក៖ អញ្ចឹងស្វាមីរបស់អ៊ុំគាត់មានឈ្មោះអ្វីដែរអ៊ុំ?

ខ៖ ស្វាមីខ្ញុំលែងបែកបាក់គ្នាហើយ។

ក៖ ប៉ុន្តែគាត់មានឈ្មោះអ្វីដែរអ៊ុំ?

ខ៖ ឈ្មោះ យ៉ុង តុង។

ក៖ តើអ៊ំុរៀបអាពាហ៍ពិពាហ៍នៅឆ្នាំណាអ៊ុំមានចាំទេអ៊ុំ?

ខ៖ ខ្ញុំអត់បានរៀបអាពាហ៍ពិពាហ៍ ខ្ញុំបានគ្នា។

ក៖ អ៊ំុបានគ្នានៅឆ្នាំណាដែរអ៊ំុ?

ខ៖ ឆ្នាំ១៩៨៤។

ក៖ កាលណឹងអ៊ុំបានគ្នានៅឯណាដែរអ៊ុំ?

ខ៖ នៅត្រពាំងសេះ ចាសពីដើមគេជាទាហាន ទាហានទៅក៏ខ្ញុំទៅនៅស្រុកគេ
ក៏បែកបាក់គ្នាទៅ ខ្ញុំក៏មកស្រុកខ្ញុំវិញទៅ។

ក៖ អញ្ចឹងអ៊ំុកាលដែលអ៊ំុបានគ្នាណឹងបានដោយចិត្តខ្លួនឯង ឬឪពុកម្តាយទុកដាក់?

ខ៖ បានតែចិត្តខ្លួនឯង។

ក៖ អញ្ចឹងកាលដែលអ៊ំុបានគ្នាហ្នឹង ខាងអ៊ំុប្រុសបានជូនជំនូនថ្លៃខាន់ស្លារអីទេអ៊ុំ?

ខ៖ អត់ អត់ទេ ជំនាន់នោះខ្ញុំនៅជាមួយយាយខ្ញុំ យាយខ្ញុំគាត់អត់យកទេ។

ក៖ ខាងអ៊ុំប្រុសប្រគល់ដែរតែខាងខ្ញុំអត់យក?

ខ៖ ចាស គាត់ខឹង។

ក៖ មូលហេតុអ្វីបានគាត់ខឹងអ៊ំុ? គាត់ឲ្យពេញចិត្ត?

ខ៖ ម៉េចបានពេញចិត្ត បើបានប្ដីទាហាន គាត់ពីដើមវិញក៏គាត់បានប្ដីទាហានដែរ។

ក៖ មូលហេតុដោយសារស្អប់ទាហាន?

ខ៖ ស្អប់ទាហានតែគាត់ថាឲ្យខ្ញុំថា អញមិនពេញចិត្តទេអាអ្នកនៅឆ្ងាយថាឈើវាស្រាយ នៅជិតឈើវាខ្លឹមដល់ពេលខ្ញុំចាស់ទៅវិញទៅខ្ញុំថាម៉ែឯង ម៉ែឯងបានអ្នកព្រៃវែង
ឈើខ្លឹម ឈើស្រាយដូចតែគ្នា។

ក៖ អ៊ុំអាចប្រាប់បានទេពីពេលវេលាដែលអ៊ំុជួបជាមួយនឹងអ៊ំុប្រុសដំបូង? អ៊ុំបានជួបគ្នាណា ស្គាល់គ្នានិងស្រឡាញ់គ្នាដោយរបៀបណា?

ខ៖ គេធ្វើទាហាននៅឯទំនប់បារាំង ដល់គេឡើងចុះឡើងចុះទៅក៏ស្គាល់
គ្នាក្មេងៗស្គាល់គ្នា ចេះតែទាក់ទងគ្នាទៅក៏ស្រឡាញ់គ្នា ក៏យកគ្នាទៅណា។

ក៖ ចុះមូលហេតុអ្វីបានជាអ៊ំុសម្រេចចិត្តជ្រើសរើសយកអ៊ំុប្រុសធ្វើជាស្វាមីដែរអ៊ំុ?

ខ៖ ដល់ពេលស្រលាញ់គ្នាក៏ចេះតែយកទៅ។

ក៖ អ៊ុំចេះអាននិងចេះសរសេរអក្សរខ្មែរទេអ៊ំុ?

ខ៖ ខ្ញុំអត់ចេះអក្សរទេ។

ក៖ អ៊ំុបានទៅរៀនទេ?

ខ៖ មិនដែលបានរៀនមិនដែលបានទៅសាលានឹងគេ។

ក៖ អញ្ចឹងបានន័យថាអ៊ុំអត់ដែលចូលរៀនទេ?

ខ៖ វារៀនហើយតែយើងមិនរៀនកើតកាលជំនាន់នោះ ដល់មកសម័យ
បច្ចុប្បន្នដែលបានរៀននឹងគេ រៀនតែសម័យប៉ុល ពតបន្តិចៗ ដែលចេះអក្សរអី មើលអក្សរមិនដាច់។

ក៖ អ៊ំុកាលអ៊ំុរៀននៅសម័យប៉ុល ពតណឹងអ៊ំុរៀននៅឯណាដែលរអ៊ំុ?

ខ៖ រៀននៅសាលា។

ក៖ សាលាអីដែរអ៊ំុចាំឈ្មោះទេអ៊ុំ?

ខ៖ ចាំមិនបានទេសាលានៅឯរលួស។

ក៖ ប៉ុន្តែដឹងថានៅស្រុករលួសអ៊ុំ?

ខ៖ នៅរលួសការពីជំនាន់ប៉ុល ពត ថាមកដល់ចូលស្រុកហើយដាច់អាពតហើយក៏ រៀនអក្ខរកម្មពេលយប់បន្តិចៗតែរៀនវាមិនចេះ ខ្ជិលនិងរៀនឈប់រៀនទៅ។

ក៖ អ៊ុំចេះភាសាអ្វីផ្សេងក្រៅពីភាសាខ្មែរយើងទេអ៊ំុ?

ខ៖ មិនដែលចេះទេ អក្សរខ្មែរមិនចេះផងទំរាំតែអង់គ្លេស បារាំង អ៊ំុដែលស្គាល់ទេ។

ក៖ ចុះអ៊ំុមានមិត្តភក្តិស្និទ្ធស្នាលធំធាត់មកជាមួយគ្នាតាំងពីក្មេងមកទេអ៊ំុ?

ខ៖ អ្នកស្គាល់គ្នាពីក្មេងពីដើមមកគេងាប់អស់។

ក៖ តែអ៊ំុធ្លាប់មានអ៊ុំណ?

ខ៖ ចាស។

ក៖ អ៊ំុចាំឈ្មោះគាត់បានទេអ៊ុំ?

ខ៖ ចាំមិនបានទេ ខ្ញុំភ្លេចអស់បែកបាក់គ្នាឡើង។

ក៖ ចុះអ៊ំុធ្លាប់ធ្វើស្រែចម្ការទេអ៊ំុ?

ខ៖ ធ្វើស្រែ ធ្វើចម្ការ រកស៊ីលក់ដូរអានេះអានោះបន្លែបន្លុកដឹកអុសដឹកអីលក់
ថាសព្វហើយ។

ក៖ អ៊ុំគិតថាមានផលវិបាកអ្វីខ្លះនៅពេលអ៊ុំធ្វើស្រែចំការ?

ខ៖ ពិបាកណាស់វាចេះតែពិបាកហើយ ចេះតែខំប្រឹងទៅណាស់ខំប្រឹងរកស៊ីទៅណា
ដើម្បីកូន។

ក៖ ចុះអ៊ំុធ្លាប់ប្រកបអាជីវកម្មបែបជាលក្ខណៈគ្រួសារអីទេ ដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់អីទេអ៊ំពីមុន?

ខ៖ អត់មានទេ បើមាន់មានបន្តិចបន្តួច បើថារឿងគោក្របីអត់មានទេ។

ក៖ អញ្ចឹងមានន័យថាពីមុនអ៊ុំធ្លាប់ចិញ្ចឹមមាន់?

ខ៖ ចិញ្ចឹមមាន់ ដាំបន្លែដាំបន្លុកអីទៅណា។

ក៖ អ៊ំុធ្លាប់ធ្វើអ្វីផ្សេងទៀតទេអ៊ំុដើម្បីរកប្រាក់ចំណូលចិញ្ចឹមជីវិតរបស់អ៊ុំ?​ ក្រៅពីចិញ្ចឹមមាន់ និងដាំបន្លែ?

ខ៖ រកស៊ីរកគ្រប់តែមុខហើយ រកអានេះមិនកើតក៏ទៅអានោះ ទៅរកអានោះបង្កើត
ទៅអានេះទៀតទៅ។

ក៖ តើអ៊ំុមានឧបសគ្គនិងផលវិបាកអ្វីខ្លះដែនៅក្នុងជីវិតរបស់អ៊ុំ? អ៊ុំអាចរៀបរាប់បានទេ
ពីផលវិបាកធំគេនៅក្នុងជីវិតរបស់អ៊ុំ?

ខ៖ ពិបាកនោះវាចេះតែពិបាកហើយអូនអើយ រកស៊ីចិញ្ចឹមកូនទៅ អត់ស៊ីក៏ចេះតែ
ប្រឹងចេះតែប្រឹងទៅមុខទៅណា។

ក៖ ចុះអ៊ុំចងចាំអ្វីខ្លះៗពីសម័យប៉ុល ពត? មានទុក្ខលំបាកអ្វីខ្លះដែរនៅជំនាន់ណឹងអ៊ុំ?

ខ៖ កាលជំនាន់ប៉ុលពតគេឲ្យតែធ្វើស្រែ រែកជីដាក់ស្រែ រែកជីដាក់ស្រែទៅដកសំណាប អូ ថាច្រើនហើយជំនាន់នោះថាមិនដែល រៀនផងអីផងទៅក៏រៀនមិនដែលស្គាល់អក្សរ អាល័យតែធ្វើការអីគេ បើយើងមិនធ្វើការឲ្យគេក៏វាយកយើងទៅសម្លាប់ចោលដែរ។

ក៖ និយាយរួមទៅគេប្រើយើងត្រូវតែធ្វើ បើយើងមិនធ្វើគេសម្លាប់យើង?

ខ៖ គេសម្លាប់យើងនៅជំនាន់នោះ។

ក៖ មិនគិតថាក្មេងឬចាស់ទេអ៊ំុ?

ខ៖ មិនថាក្មេងមិនថាចាស់ទេ គេមិនឱ្យនៅជាមួយក្រុមគ្រួសារទៀត គេបំបែកផ្សេង កុមារដាក់ផ្សេង។

ក៖ អញ្ចឹងកាលណឹងអ៊ុំមិនបាននៅជុំជាមួយក្រុមគ្រួសារទេ?

ខ៖ អត់ទេ។

ក៖ ចុះអ៊ំុឆ្លងកាត់ឧបសគ្គនិងការលំបាកទាំងអស់ណឹងបានដោយរបៀបណាដែរអ៊ំុ?

ខ៖ និយាយពីរឿងការឧបសគ្គឆ្លងកាត់ វារោគនិយាយមិនឃើញ វាសព្វបែប
សព្វយ៉ាងហើយវានឿយវាហត់ នឹកឃើញថាយើង ដល់បានមកសម័យនេះ
ទៀតចិញ្ចឹមកូនតាំងពីតូចរហូតដល់ធំ កំសត់ណាស់។

ក៖ តាំងពីក្មេងរហូតមកពេលនេះតើជីវិតរបស់អ៊ំុមានការផ្លាស់ប្ដូរអ្វីខ្លះដែរ?

ខ៖ មិនដឹងផ្លាស់ប្ដូរអី សព្វហើយ។

ក៖ ដូចជាពីមុនអ៊ំុពិបាកតែឥឡូវអ៊ំុគិតថាបានធូរស្រាលជាងមុនដែរអត់ទេអ៊ំុ?

ខ៖ ធូរស្រាលហើយតែយើងដើរវាមិនរួច។

ក៖ ពិបាកត្រង់ថាអ៊ុំដើរអត់បាន?

ខ៖ ចាស។

ក៖ អ៊ុំគិតថាពេលណាដែលជាពេលវេលាសប្បាយបំផុតនៅក្នុងជីវិតរបស់អ៊ុំ?

ខ៖ ឃើញគេលេងក៏សប្បាយនឹងគេ។

ក៖ អ៊ំុតាំងពីក្មេងមកតើអ៊ំុធ្លាប់មានក្តីស្រមៃអ្វីទេពេលធំឡើង?

ខ៖ មិនដែលស្រមៃផង។

ក៖ ចុះអ៊ំចូលចិត្តពិសាម្ហូបអ្វីជាងគេដែរអ៊ំុ?

ខ៖ ម្ហូបចង់រកតែសាច់ កូនម៉ែខំហូបសាច់ទៅ ប្រយ័ត្នឡើងជាតិអាសុីត កូនអើយមុននឹងងាប់មុននឹងជាស៊ីឲ្យឆ្អែតសិនទៅ ស៊ីឱ្យឆ្ងាញ់សិនទៅ។

ក៖ ចឹងអ៊ុំចូលចិត្តស្ដាប់បទចម្រៀងអីទេអ៊ំុ?

ខ៖ ចម្រៀងក៏ស្ដាប់ ធម៌ក៏ស្ដាប់ ស្តាប់តែទាំងអស់។

ក៖ អ៊ំុចាំបទចម្រៀងដែលអ៊ំុចូលចិត្តជាងគេទេអ៊ំុ?

ខ៖ ចូលចិត្តតែបទស៊ិន ស៊ីសាមុត និងរស់ សិរីសុធា ចម្រៀងសម័យឥឡូវ
ដូចមិនចូលចិត្ត ចង់ស្ដាប់តែចម្រៀងពីដើមៗ។

ក៖ អ៊ុំចេះលេងឧបករណ៍តន្ត្រីអ្វីទេអ៊ំុ?

ខ៖ អត់មិនដែលចេះលេងទេ។

ក៖ ចុះក្រុមគ្រួសាររបស់អ៊ុំមាននរណាចេះលេងទេ?

ខ៖ អត់។

ក៖ ចុះអ៊ុំឈប់លេងល្បែងប្រជាប្រិយបែបខ្មែរទេ ដូចជាបោះអង្គុញ?

ខ៖ លេង លេងនៅខែចូលឆ្នាំកាលពីក្មេងលេងហ្នឹងឯង ដល់មកសម័យនេះ ដល់មកសម័យនេះឯងទៅណាមិនរួច ក៏អង្គុយមើលតែគេ គេសើចសប្បាយ
ក៏សប្បាយនឹងគេ គេសើចក៏សើចនឹងគេទៅ ដោយសារយើងដើរមិនរួចនោះ ពីដើមមិញគ្រាន់ដើររួចទៅចេះតែមិនទាន់វះកាត់ដើររួចទៅ មើលគេមើលឯង
ទៅរាំរែកនិងគេទៅដល់សម័យឥឡូវមិនដឹងទៅណា។

ក៖ ចុះអ៊ុំចូលចិត្តលេងកីឡាទេអ៊ំុ?

ខ៖ អត់ចេះមិនដែលចេះទេ មិនដែលបានលេងបានអីនឹងគេទេ។

ក៖ អ៊ុំចុះបើសិនជាអ៊ុំចង់និយាយផ្ដាំផ្ញើទៅកាន់កូនចៅជំនាន់ក្រោយៗរបស់អ៊ុំ តើអ៊ំុនឹងប្រាប់ពួកគាត់ថាគាត់គួរតែរស់នៅបែបណា? ឬក៏ក្លាយជាមនុស្សបែបណាដែរអ៊ំុ?

ខ៖ មិនចេះនិយាយទៀត។

ក៖ អ៊ុំអាចផ្តាំផ្ញើរអ្វីតាមដែលអ៊ុំនឹកឃើញ។

ខ៖ សូមឱ្យកូនចៅជំនាន់ក្រោយកុំឲ្យកំហេមរហាមដូចខ្ញុំសព្វថ្ងៃ ឱ្យសុខភាពល្អ
ឲ្យកូនចៅរកស៊ីមានបាន សេចក្តីសុខសេចក្តីចម្រើន។

ក៖ មានអ្វីបន្ថែមទៀតទេអ៊ំុ?

ខ៖ បានហើយមានតែប៉ុណ្ណោះឯង។

ក៖ អញ្ចឹងខ្ញុំសូមថ្លែងអំណរគុណដល់អ៊ុំស្រី ដែលអ៊ំុបានចំណាយពេលវេលា
ឲ្យខ្ញុំជួបនិងសម្ភាសន៍ថ្ងៃនេះណាអ៊ុំ ខ្ញុំសូមជូនពរឱ្យអ៊ុំមានសុខភាពល្អ
និងមានសុភមង្គលណាអ៊ុំណា ចាសអរគុណច្រើនអ៊ុំ។